Der er over et halvt år til at det igen går løs med konfirmationer, men allerede nu begynder de første at kigge efter tøjet til den store dag. På Hotel Fårup var 320 piger og deres mødre søndag mødt op for at se på årets udvalg, da Holmenlund Brud og Fest havde inviteret til modeshow. Det er ottende gang, Holmenlund Brud og Fest inviterer til præsentation af årets trends – og i år er det især blonder og ærmer, der er in. - Vi glæder os til at vise de fine kjoler. Pigerne er meget tidligt ude for at få den helt rigtige. Drengene begynder først at tænke på det i det nye år, siger Ellen Holmenlund Jensen, der er ejer af kjoleforretningen. Ved dagens modeshow bliver der vist 50 kjoler frem, men hjemme i butikken hænger der 150 forskellige klar på stativerne. Prislejet er 1500 kroner til 3500 kroner.

Opsummering:
Selvom der er lang tid til konfirmanderne bekræfter deres kristne tro, blev årets konfirmationskjoler søndag vist frem på Hotel Fårup.